Avainsanat

Tiivistelmä



Avainsanat

1. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Maantieteellisten merkintöjen ja alkuperänimitysten rekisteröinnistä annettu asetus – Fetajuustoa muussa jäsenvaltiossa kuin sen alkuperävaltiossa valmistavien yritysten nostama kanne – Tutkimatta jättäminen

(EY 230 artiklan neljäs kohta; neuvoston asetus N:o 2081/92; komission asetus N:o 1829/2002)

2. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Contra legem -tulkintaa edellytyksestä, jonka mukaan toimen on koskettava henkilöitä erikseen, ei voida hyväksyä

(EY 230 artiklan neljäs kohta)

Tiivistelmä

1. Sikäli kuin asetuksen N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä annetun asetuksen N:o 1107/96 liitteen muuttamisesta annettu asetus N:o 1829/2002 koskee nimityksen Feta rekisteröintiä suojatuksi nimitykseksi, se on yleisesti sovellettava EY 249 artiklan toisessa kohdassa tarkoitetulla tavalla, koska kun siinä annetaan kaikille yrityksille, joiden tuotteet ovat asetettujen maantieteellisten ja laadullisten vaatimusten mukaiset, oikeus pitää niitä kaupan edellä mainitulla nimityksellä ja evätään tämä oikeus niiltä, joiden tuotteet eivät täytä kyseisiä kaikille yrityksille samoja vaatimuksia, sitä sovelletaan objektiivisesti määriteltyihin tilanteisiin, ja sen oikeusvaikutukset kohdistuvat abstraktisti määriteltyihin henkilöryhmiin.

Tämä asetus voi siis koskea luonnollista henkilöä tai oikeushenkilöä erikseen ainoastaan, kun se vaikuttaa kyseisiin henkilöihin niille tunnusomaisten erityispiirteiden tai sellaisen tosiasiallisen tilanteen takia, jonka perusteella ne erottuvat kaikista muista ja ne voidaan yksilöidä samalla tavalla kuin se, jolle päätös on osoitettu. Näin ei ole, kun on kyse tietyistä yrityksistä, jotka valmistavat fetajuustoa tämän juuston alkuperävaltion eli Kreikan ulkopuolella.

Se, että nämä yritykset ovat Euroopan yhteisön suurimpia fetajuuston tuottajia, joiden lukumäärä on rajallinen, että ne tuottavat yli 90 prosenttia siinä jäsenvaltiossa tuotetusta fetajuustosta, johon ne ovat sijoittuneet, ja että ne pitävät tuotteitaan kaupan suojatulla nimityksellä, ei riitä sellaisenaan erottamaan niitä kaikista muista talouden toimijoista, joita asetus N:o 1829/2002 koskee, koska toimen yleiseen sovellettavuuteen ja siten sen normatiivisuuteen ei vaikuta se, että on mahdollista jollakin tarkkuudella määrittää niiden oikeussubjektien lukumäärä, joihin toimea sovelletaan tiettynä ajankohtana, tai jopa yksilöidä nämä oikeussubjektit.

Se, että suojatun nimityksen rekisteröinnissä käytettiin yksinkertaistettua menettelyä, ei voi loukata kyseisten yritysten menettelyllisiä oikeuksia, koska asetuksessa N:o 2081/92 ei anneta yhteisön tasolla yksityisille oikeussubjekteille erityisiä menettelyllisiä takeita.

(ks. 54−56, 58, 59 ja 67 kohta)

2. Vaikka EY 230 artiklan neljännessä kohdassa asetettua edellytystä, jonka mukaan toimen on koskettava henkilöä erikseen, on tulkittava tehokasta oikeussuojaa koskevan periaatteen valossa ottaen huomioon eri tekijät, joiden perusteella kantaja voidaan yksilöidä, tällaisen tulkinnan perusteella kyseistä edellytystä, josta määrätään nimenomaisesti perustamissopimuksessa, ei voida poistaa ilman, että ylitettäisiin yhteisöjen tuomioistuimille perustamissopimuksella myönnetty toimivalta. Tästä seuraa, että ellei luonnollinen henkilö tai oikeushenkilö täytä tätä edellytystä, sillä ei missään tapauksessa ole asiavaltuutta nostaa kumoamiskannetta asetuksesta.

(ks. 72 kohta)